
 27.1.2016
 BG
 Официален вестник на Европейския съюз
 L 19/22
 РЕГЛАМЕНТ ЗА ИЗПЪЛНЕНИЕ (ЕС) 2016/90 НА КОМИСИЯТА
 от 26 януари 2016 година
 за изменение на Регламент за изпълнение (ЕС) No 102/2012 на Съвета за налагане на окончателно антидъмпингово мито върху вноса на стоманени въжета и кабели с произход от някои държави, в това число Украйна, вследствие на частично междинно преразглеждане в съответствие с член 11, параграф 3 от Регламент (ЕО) No 1225/2009 на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 11, параграф 3 от него,
 като има предвид, че:
 1. ПРОЦЕДУРА
 1.1. Действащи мерки
 (1)
 Действащите антидъмпингови мерки за вноса на някои стоманени въжета и кабели с произход от Украйна бяха наложени за пръв път с Регламент (ЕО) No 1796/1999 на Съвета (2) („първоначалния регламент“) и обхватът им бе разширен последно с Регламент за изпълнение (ЕС) No 102/2012 на Съвета (3) („действащите мерки“).
 (2)
 Действащите мерки са под формата на адвалорно мито от 51,8 %.
 1.2. Искане за преразглеждане
 (3)
 В Европейската комисия („Комисията“) постъпи искане за частично междинно преразглеждане в съответствие с член 11, параграф 3 от основния регламент. Искането е подадено от PJSC „PA „Stalkanat-Silur“ (ЧАО „ПО „Стальканат-Силур“ — „заявителя“), производител износител от Украйна.
 (4)
 Обхватът на искането е ограничен до разглеждането на дъмпинга, доколкото заявителят е засегнат от него.
 (5)
 В искането заявителят представи prima facie доказателства, че промените, свързани с настоящата му структура, която наред с други фактори е резултат от сливането на двама несвързани производители износители в Украйна (само единият от които преди това е бил предмет на отделно разследване), са с дълготраен характер.
 (6)
 Освен това заявителят твърди, че ако се вземат предвид цените му на вътрешния пазар или неговата конструирана нормална стойност (производствени разходи, разходи за продажба, общи и административни разходи (ПОАР) и печалба) вместо използваната преди това нормална стойност в държавата аналог, неговият дъмпингов марж е значително по-нисък от настоящия размер на мерките.
 (7)
 Поради това заявителят твърди, че вече не е необходимо мерките да се прилагат в сега действащия размер с цел да се компенсират последиците от причиняващия вреда дъмпинг, както бе установен по-рано.
 1.3. Започване на преразглеждане
 (8)
 След като уведоми държавите членки, Комисията установи, че са налице достатъчно доказателства, даващи основание за започването на частично междинно преразглеждане, и обяви чрез известие, публикувано в Официален вестник на Европейския съюз
 (4) на 18 ноември 2014 г., че започва разследване в съответствие с член 11, параграф 3 от основния регламент, ограничено по обхват до разглеждането на дъмпинга, доколкото той се отнася до заявителя.
 1.4. Разглеждан продукт и сходен продукт
 (9)
 Разглежданият продукт при настоящото преразглеждане е същият като в първоначалното разследване и в последното разследване, довели до налагането на действащите в момента мерки — т.нар. стоманени въжета и кабели или по-точно многосноспови въжета от стомана, включително плътно навитите многоснопови въжета, с изключение на